b'\n_START_ARTICLE_\nDirk al VI-lea de Olanda\n_START_SECTION_\nFamilia\n_START_PARAGRAPH_\nDirk a fost fiul contelui Floris al II-lea de Olanda. Dup\xc4\x83 moartea sa, el a fost succedat de fiul s\xc4\x83u mai mare, Floris al III-lea. Dirk a fost c\xc4\x83s\xc4\x83torit cu Sofia de Salm, contes\xc4\x83 de Rheineck \xc8\x99i de Bentheim. Comitatul de Bentheim va fi mo\xc8\x99tenit de cel de al doilea fiu al lui Dirk, Otto.\n_START_SECTION_\nRegen\xc8\x9ba Petronillei\n_START_PARAGRAPH_\nC\xc3\xa2nd tat\xc4\x83l s\xc4\x83u a murit \xc3\xaen 1122, Dirk avea v\xc3\xa2rsta de numai \xc8\x99apte ani, iar mama sa Gertruda (devenit\xc4\x83, prin schimarea numelui, Petronilla) a guvernat comitatul din pozi\xc8\x9bia de regent\xc4\x83. \xc3\x8en 1123, ea a sprijinit revolta fratelui ei vitreg, Lothar de S\xc3\xbcpplingenburg, ducele de Saxonia \xc3\xaempotriva \xc3\xaemp\xc4\x83ratului Henric al V-lea. Dup\xc4\x83 ce Lothar a fost la r\xc3\xa2ndul s\xc4\x83u ales ca rege al Germaniei \xc3\xaen 1125, el a restituit Leiden \xc8\x99i Rijnland comitatului de Olanda, care fuseser\xc4\x83 \xc3\xaen 1064 acordate episcopului de Utrecht (ulterior, \xc3\xaen timpul domniei lui Dirk, fortifica\xc8\x9biile de lemn ale Leidenului vor fi \xc3\xaenlocuite printr-un castel de piatr\xc4\x83). Dat fiind c\xc4\x83 Petronilla nu constata vreo abilitate sau ambi\xc8\x9bie deosebit\xc4\x83 din partea lui Dirk pe m\xc4\x83sur\xc4\x83 ce acesta cre\xc8\x99tea, ea \xc8\x99i-a continuat regen\xc8\x9ba asupra acestuia, p\xc3\xa2n\xc4\x83 c\xc3\xa2nd fiul ei favorit, Floris s\xc4\x83 devin\xc4\x83 \xc3\xaen stare s\xc4\x83 preia conducerea comitatului.\n_START_SECTION_\nFloris cel Negru\n_START_PARAGRAPH_\nAcest Floris, numit "cel Negru" (\xc3\xaen limba neerlandez\xc4\x83: de Zwarte) poseda acele calit\xc4\x83\xc8\x9bi care p\xc4\x83reau s\xc4\x83 \xc3\xaei lipseasc\xc4\x83 fratelui s\xc4\x83u Dirk. Floris s-a r\xc4\x83sculat pe fa\xc8\x9b\xc4\x83 \xc3\xaempotriva lui Dirk \xc8\x99i a fost \xc3\xaentre 1129 \xc8\x99i 1131 recunoscut drept conte de Olanda de c\xc4\x83tre, printre al\xc8\x9bii, regele Lothar \xc8\x99i de Andreas de Kuyk, episcopul de Utrecht. Dup\xc4\x83 martie 1131, Dirk ap\xc4\x83rea din nou drept conte de Olanda al\xc4\x83turi de Floris, p\xc4\x83r\xc3\xa2ndu-se c\xc4\x83 cei doi fra\xc8\x9bi au ajuns la o \xc3\xaen\xc8\x9belegere. Totu\xc8\x99i, doar c\xc3\xaeteva luni mai t\xc3\xa2rziu, \xc3\xaen august 1131 Floris a acceptat o ofert\xc4\x83 din partea frizonilor occidentali de a deveni st\xc4\x83p\xc3\xa2nul \xc3\xaentregului lor teritoriu, fapt care a condus la reizbucnirea conflictului cu Dirk al VI-lea. Imediat dup\xc4\x83 aceea, cei din Kennemerland s-au al\xc4\x83turat \xc8\x99i ei revoltei. Un an mai t\xc3\xa2rziu, \xc3\xaen august 1132, regele Lothar a intervenit \xc8\x99i a reu\xc8\x99it s\xc4\x83 \xc3\xaei reconcilieze pe cei doi fra\xc8\x9bi. Acest lucru nu a condus la pacificarea frizonilor, care \xc8\x99i-au continuat revolta, care a fost totu\xc8\x99i suprimat\xc4\x83 \xc3\xaen cele din urm\xc4\x83. \xc3\x8en acela\xc8\x99i an, \xc3\xaen 26 octombrie, Floris a fost prins \xc3\xaentr-o ambuscad\xc4\x83 \xc3\xaen apropiere de Utrecht, fiind ucis de c\xc4\x83tre Herman \xc8\x99i Godfried de Kuyk, fapt care l-a l\xc4\x83sat pe Dirk singur conduc\xc4\x83tor al Olandei. Regele Lothair a pedepsit pe r\xc4\x83uf\xc4\x83c\xc4\x83tori, devast\xc3\xa2nd castelul lui Herman \xc8\x99i Godfried, care au fost alunga\xc8\x9bi. Floris a fost \xc3\xaenmorm\xc3\xa2ntat \xc3\xaen aba\xc8\x9bia de Rijnsburg.\n_START_SECTION_\nChestiunea imperial\xc4\x83\n_START_PARAGRAPH_\nContele Dirk al VI-lea sprijinise pe ruda sa, Lothar de Saxonia \xc3\xaempotriva lui Henric al V-lea \xc8\x99i cu ajutorul acestuia p\xc4\x83r\xc8\x9bi din Olanda au fost recuperate de la Episcopatul Utrecht \xc3\xaen 1064. Mai mult dec\xc3\xa2t at\xc3\xa2t, cu ajutorul lui Conrad al III-lea al Germaniei \xc8\x99i sus\xc8\x9binerea con\xc8\x9bilor de Cleves \xc8\x99i a Geldern, ca \xc8\x99i a cumnatului s\xc4\x83u Otto al II-lea, conte de Rheineck, Dirk a reu\xc8\x99it s\xc4\x83 \xc3\xae\xc8\x99i impun\xc4\x83 propriul candidat (Herman de Horne) ca episcop de Utrecht.\n_START_SECTION_\nChestiuni ecleziastice \xc8\x99i pelerinaj\n_START_PARAGRAPH_\nDirk \xc8\x99i mama sa au acordat sprijin aba\xc8\x9biilor de Egmond \xc8\x99i Rijnsburg, care au \xc3\xaenflorit \xc3\xaen aceast\xc4\x83 perioad\xc4\x83. M\xc4\x83n\xc4\x83stirea de c\xc4\x83lug\xc4\x83ri\xc8\x9be de la Rijnsburg a fost \xc3\xaentemeiat\xc4\x83 de c\xc4\x83tre Petronilla \xc3\xaen 1133. Dou\xc4\x83 dintre nepoatele Petronillei, Sofia \xc8\x99i Hedwiga se vor al\xc4\x83tura vie\xc8\x9bii m\xc4\x83n\xc4\x83stire\xc8\x99ti de aici, una dintre ele devenind abates\xc4\x83._NEWLINE_Dirk \xc8\x99i so\xc8\x9bia sa Sofia au efectuat un pelerinaj \xc3\xaen \xc8\x9aara Sf\xc3\xa2nt\xc4\x83 \xc3\xaen 1138, chiar \xc3\xaen timpul acestui pelerinaj fiind n\xc4\x83scut primul lor fiu, Dirk, numit din acest motiv Peregrinus, \xc3\xaens\xc4\x83 acesta a murit la v\xc3\xa2rsta de numai 12 ani. Pe drumul de \xc3\xaentoarcere, \xc3\xaen 1139, Dirk l-a vizitat pe papa Inocen\xc8\x9biu al II-lea, c\xc4\x83ruia i-a solicitat ca aba\xc8\x9biile de Egmond \xc8\x99i Rijnsburg s\xc4\x83 fie trecute sub directa autoritate papal\xc4\x83, cerere care i-a fost \xc3\xaemplinit\xc4\x83. \xc3\x8en acest fel, Dirk a eliminat influen\xc8\x9ba episcopului de Utrecht asupra acelor aba\xc8\x9bii. Mama lui Dirk, Petronilla, a murit \xc3\xaen 1144 \xc8\x99i a fost \xc3\xaenmorm\xc3\xa2ntat\xc4\x83 la Rijnsburg._NEWLINE_\xc3\x8en 1155, frizonii s-au revoltat din nou \xc8\x99i a jefuit regiunea Santpoort din apropiere de Haarlem, \xc3\xaens\xc4\x83 au fost respin\xc8\x99i de c\xc4\x83tre cavalerii din Haarlem \xc8\x99i Osdorp._NEWLINE_\xc3\x8en 1156, contele Dirk al VI-lea a rezolvat conflictul latent dintre aba\xc8\x9biile de Egmond \xc8\x99i Echternach, care semanifesta \xc3\xaenc\xc4\x83 de la \xc3\xaentemeierea Egmondului din 923 de c\xc4\x83tre contele Dirk I. La momentul \xc3\xaentemeierii, contele conferise aba\xc8\x9biei de Egmond drepturile asupra tuturor bisericilor din regiune, care anterior apar\xc8\x9binuser\xc4\x83 de Echternach. \xc3\x8encerc\xc4\x83ri repetare au fost \xc3\xaentreprinse pentru rec\xc3\xa2\xc8\x99tigarea drepturilor anterioare, ini\xc8\x9bial cu rezultate nesemnificative, \xc3\xaens\xc4\x83 \xc3\xaen 1063 episcopul Willem I de Utrecht, a decis s\xc4\x83 separe drepturile \xc3\xaentre cele doup\xc4\x83 aba\xc8\x9bii. Aceast\xc4\x83 divizare a fost totu\xc8\x99i inacceptabil\xc4\x83 de c\xc4\x83tre Egmond, iar aba\xc8\x9bii s\xc4\x83i insistau pe l\xc3\xa2ng\xc4\x83 con\xc8\x9bii pentru ob\xc8\x9binerea de compensa\xc8\x9bii. \xc3\x8en cele din urm\xc4\x83, \xc3\xaen 1156, Dirk al VI-lea a tran\xc8\x99at chestiunea, acord\xc3\xa2nd drepturile asupra bisericilor din nou c\xc4\x83tre Egmond, compens\xc3\xa2nd Echternach prin drepturile asupra bisericii din Vlaardingen \xc8\x99i p\xc4\x83m\xc3\xaenturi pe insula Schouwen. De\xc8\x99i abatele de Egmond a fost de fa\xc8\x9b\xc4\x83 la \xc3\xaencheierea acordului, se pare c\xc4\x83 el ar fi participat fiind sub presiune, dat fiind c\xc4\x83 imediat dup\xc4\x83 aceea el a excomunicat at\xc3\xa2t pe contele Dirk c\xc3\xa2t \xc8\x99i pe fiul s\xc4\x83u, Floris. Acesta ar putea fi motivul pentru care Dirk, spre deosebire de antecesorii s\xc4\x83i, nu a fost \xc3\xaenmorm\xc3\xa2ntat la Egmond, ci la Rijnsburg.'